Η διατροφική συμμετοχή των βαρέων μετάλλων και οι επιπτώσεις σε παραμέτρους λειτουργίας του καρδιοαγγειακού συστήματος
Authors: Μήλα Σπυριδούλα 
Published: August 2021

Μέταλλα όπως ο ψευδάργυρος (Ζn), ο χαλκός (Cu), το κάδμιο (Cd) και ο μόλυβδος (Pb) επιβαρύνουν τις τροφικές αλυσίδες. Ο ψευδάργυρος και ο χαλκός συμμετέχουν στη δομή και τη λειτουργία πολλών ενζυμικών συστημάτων, ενώ το κάδμιο και ο μόλυβδος δρουν τοξικά όταν οι συγκέντρωση τους υπερβεί κρίσιμα όρια. Σκοπός: Η παρούσα μελέτη διερευνά τους μηχανισμούς μέσω των οποίων τα απαραίτητα μέταλλα ψευδάργυρος και χαλκός και τα τοξικά μέταλλα κάδμιο και μόλυβδος επιδρούν στη λειτουργία του καρδιοαγγειακού συστήματος και κατά πόσο η επίδραση αυτή σχετίζεται με τη διατροφή. Μεθοδολογία: 1. Επίμυες (οκτώ ομάδες) σιτίστηκαν με συγκεκριμένη τροφή διαφορετικής συγκέντρωσης στα υπό εξέταση μέταλλα και αντιυπερτασικές ουσίες. Μετά το πέρας του πειράματος έγιναν αναλύσεις αίματος και καταγράφηκαν οι συγκεντρώσεις των τεσσάρων μετάλλων. 2. Καταγράφηκαν οι συνήθειες του πληθυσμιακού δείγματος και αναλύθηκαν τα συχνότερα καταναλισκόμενα τρόφιμα. 3. Μελετήθηκαν μη υπερτασικοί και υπερτασικοί ασθενείς που υπόκεινται σε θεραπεία, από τους οποίους συλλέχθηκαν πληροφορίες και δείγματα αίματος και τριχών και υπολογίστηκαν οι συγκεντρώσεις των ανωτέρω μετάλλων. Αποτελέσματα: Τα τρόφιμα που κατανάλωναν οι συμμετέχοντες στην έρευνα, περιείχαν επίπεδα ψευδαργύρου και χαλκού ικανοποιητικά σύμφωνα με τα RDAs για τους ενήλικες. Τα επίπεδα μολύβδου βρέθηκαν στα ανώτερα επιτρεπτά όρια για τον άνθρωπο ενώ του καδμίου ήταν εντός των επιτρεπτών ορίων για τον άνθρωπο. Όλες οι ομάδες των επίμυων εμφάνισαν αύξηση των επιπέδων χοληστερόλης (Cho) συγκριτικά προς την ομόδα ελέγχου, πλην των ομάδων που έλαβαν τροφή με ανταγωνιστές ασβεστίου (CaB) ή αναστολείς του μετατρεπτικού ενζύμου της αγγειοτενσίνης (ACEI). Το ίδιο παρατηρήθηκε και για τα επίπεδα της υψηλής πυκνότητας λιποπρωτεΐνης (HDL) για όλες τις ομάδες των ζώων προς την ομάδα έλεγχου. Η χαμηλής πυκνότητας λιποπρωτεΐνη (LDL) σε όλες οι ομάδες των ζώων συγκριτικά προς την ομάδα έλεγχου παρουσίασε αύξηση των επιπέδων της στο αίμα, πλην της ομάδας CaB που παρουσίασε μείωση και της ομάδας που σιτίστηκε με τροφή δεκαπλάσια σε κάδμιο που δεν παρουσίασε καμία μεταβολή. Το πηλίκο λιποπρωτεϊνών σε όλες τις ομάδες των ζώων παρέμεινε ανεπηρέαστο, πλην της ομάδας που σιτίστηκε με τροφή δεκαπλάσια σε κάδμιο και αυτής που έλαβε CaB στις οποίες παρουσιάστηκε βελτιωμένο και της ομάδας που έλαβε ACEI στην οποία μειώθηκε συγκρινόμενο με την ομάδα ελέγχου. Τέλος, στις περισσότερες ομάδες των επίμυων υπήρχε ισχυρή θετική συσχέτιση μεταξύ Cho, HDL, LDL και ψευδαργύρου ή χαλκού ή καδμίου και ισχυρά αρνητική συσχέτιση με τον μόλυβδο. Οι υπερτασικοί άνδρες και γυναίκες καπνιστές εμφάνισαν αρνητικά επηρεασμένο προφίλ λιπιδίων και μετάλλων στον ορό συγκριτικά προς την ομάδα ελέγχου. Ο μόλυβδος εμφάνισε αρνητική συσχέτιση με την Cho και την LDL, ενώ το κάδμιο και ο χαλκός θετική συσχέτιση με την Cho και την HDL. Οι υπερτασικοί άνδρες και γυναίκες μη καπνιστές εμφάνισαν αρνητικά επηρεασμένο προφίλ λιπιδίων, υψηλότερες συγκεντρώσεις χαλκού και μολύβδου, αλλά μικρότερες συγκεντρώσεις καδμίου συγκρινόμενες με την ομάδα ελέγχου. Ο ψευδάργυρος ή ο χαλκός εμφάνισαν ισχυρά θετική συσχέτιση με την LDL και το κάδμιο με την Cho.